Quasi 200 carrers visitats i més de 150 queixes gestionades en el “Carrer a Carrer” de l’alcalde de Burjassot
2025-07-24

Rafa García, alcalde de Burjassot, ha visitat des del passat mes de juny la pràctica totalitat dels carrers del municipi, prop de 200, i ha gestionat més de 150 queixes, suggeriments o problemes que els veïns de les mateixes li han exposat durant el projecte “Carrer a Carrer”. Dins de les gestions realitzades cal diferenciar entre les accions puntuals que es poden realitzar de forma immediata per part del personal de la Brigada Municipal, i que ha suposat en la majoria dels casos actuacions sobre el mobiliari urbà, pavimentació, punts de llum o arranjaments puntuals en els carrers, i altres accions de caràcter més important i que fan referència a temes més generalitzats o que afecten a propietats privades, com són problemes en solars, peticions sobre més presència policial o millorar la neteja i la recollida d’excrements d’animals. Aquests últims s’estan gestionant pels serveis tècnics pertinents, bé reclamant als propietaris de solars o edificis l’adequació dels mateixos o reforçant per part de serveis municipals aquells problemes detectats, com ha sigut el de la neteja, o el de la recollida dels excrements.

“Eixir al carrer és comunicar-te amb les persones que han dipositat en tu la confiança perquè governes. Eixir al carrer et dóna una capacitat d’observació i de proximitat que difícilment tens des d’un despatx, i aquest ha sigut sempre el meu objectiu. Saber què passa a Burjassot, saber què necessiten els meus veïns i conèixer pam a pam els nostres carrers i la nostra gent per poder corregir tot allò que vegem que està malament. Aquesta era la fi del Carrer a Carrer, i crec que ho hem aconseguit”, comenta l’alcalde.

“Hi ha gestions que són relativament senzilles i que les veus quan estàs en un barri determinat, en un carrer concret. Aqueixes les solucionem immediatament, però bé és cert que hi ha altres mesures que s’han d’adoptar que són més llargues en terminis, ja que han de complir amb tràmits administratius. A totes les coses que ens han suggerit els hem fet cas, unes ja estan finalitzades, i les altres, a poc a poc, aniran veient la llum al llarg de les pròximes setmanes”, finalitza Rafa García.